ওলেস্যা অস্ট্রোভস্কা-লিউটা

ওলেস্যা বোহদানীভনা অস্ট্রোভস্কা-লিউটা ( ; জন্ম ৫ আগস্ট ১৯৭৮) একজন ইউক্রেনীয় সাংস্কৃতিক ব্যবস্থাপক এবং সমসাময়িক শিল্পের কিউরেটর। তিনি রাষ্ট্রীয় ব্যবস্থাপনার অধীনে রাষ্ট্রীয় উদ্যোগ মিস্টেটস্কি আর্সেনাল জাতীয় শিল্প ও সংস্কৃতি জাদুঘর কমপ্লেক্সের পরিচালক। ২০১৪ সালে তিনি ইউক্রেনের প্রথম সংস্কৃতি উপমন্ত্রী হিসেবে দায়িত্বভার পালন করেন। ২০১৯ সালে তিনি শিল্পকলায় নারী পুরস্কার পান।

অস্ট্রোভস্কা-লিউটা অসংখ্য পেশাদার সংস্থার সঙ্গে যুক্ত। এই সব পেশাদার সংস্থাগুলির মধ্যে রয়েছে সোরোস সেন্টার ফর কনটেম্পোরারি আর্ট (এসসিসিএ) এর বোর্ড, ইউক্রেনের পোলিশ ইনস্টিটিউট কর্তৃক প্রতিষ্ঠিত কাজিমির মালভিচ শিল্পী পুরস্কারের জুরি, মোলোডিস্ট আন্তর্জাতিক চলচ্চিত্র উৎসবের জুরি এবং ইউক্রেনীয় ডেভেলপমেন্ট ফাউন্ডেশনের ডায়নামিক মিউজিয়াম প্রকল্প।

প্রারম্ভিক জীবন এবং শিক্ষা 
অস্ট্রোভস্কা-লিউটা ১৯৭৮ সালের ৫ আগস্ট ইউক্রেনের লিভিভ শহরে জন্মগ্রহণ করেন। তিনি ১৯৯৪ সালে কিয়েভ-মোহিলা জাতীয় বিশ্ববিদ্যালয় একাডেমিতে পড়াশোনা শুরু করেন এবং ২০০০ সালে সাংস্কৃতিক অধ্যয়নে স্নাতকোত্তর ডিগ্রি অর্জন করেন। মাতৃভাষা হিসেবে তিনি ইউক্রেনীয় ভাষা ব্যবহার করেন। যদিও তিনি ইংরেজি, পোলিশ এবং রাশিয়ান ভাষায় দক্ষতার সাথে কথা বলতে পারেন।

কর্মজীবন 
অস্ট্রোভস্কা-লিউটা ডিজিটাল আর্ট সেমিনারে পোলিশ ভাষার অনুবাদক হিসেবে তার কর্মজীবন শুরু করেন। ১৯৯৮ থেকে ১৯৯৯ সাল পর্যন্ত তিনি আন্তর্জাতিক রেনেসাঁ ফাউন্ডেশনের অফিস ম্যানেজার হিসেবে কাজ করেছেন। ২০০৩ সালে তিনি সোরোস সেন্টার ফর কনটেম্পোরারি আর্ট (এসসিসিএ)-এর সহযোগী পরিচালক হন। ২০০৭ সালে তিনি পিলার পিআর এজেন্সি পরিচালনা করেন। ২০০৮ থেকে ২০১৪ সাল পর্যন্ত তিনি রিনাত আখমেতভ চ্যারিটেবল ফাউন্ডেশন "ডেভেলপমেন্ট অফ ইউক্রেন"-এর বিভিন্ন প্রকল্প এবং কর্মসূচির নেতৃত্ব দেন। সেখানে তিনি প্রকল্প এবং কর্মসূচি ব্যবস্থাপক হিসেবেও দায়িত্বভার পালন করেন। তার মেয়াদকালে তিনি ইউক্রেনীয় শিল্পীদের সমর্থনে পুরস্কার কর্মসূচি চালু করেন। দেশের জাদুঘরের ভূদৃশ্য আধুনিকীকরণের লক্ষ্যে "ডাইনামিক মিউজিয়াম" উদ্যোগ চালু করার পিছনে তার বিশেষ সক্রিয় ভূমিকা ছিল।

২০১০ থেকে ২০১৪ সালের মধ্যে অস্ট্রোভস্কা-লিউটা সোরোস সেন্টার ফর কনটেম্পোরারি আর্ট-এর পরিচালনা পর্ষদের সভাপতিত্ব করেছিলেন। তিনি বেশ কয়েকটি সাংস্কৃতিক জুরিতেও অংশগ্রহণ করেন। ২০১০ এবং ২০১২ সালে কাজিমির মালাভিচ পুরস্কার প্রদানে জুরির সদস্য হিসেবে এবং ২০১১ সালে মোলোডিস্ট আন্তর্জাতিক চলচ্চিত্র উৎসবে ইউক্রেনীয় প্যানোরামার জুরির প্রধান হিসেবে দায়িত্বভার পালন করেন।

২০১৪ সালের ফেব্রুয়ারীতে ইউরোময়দান বিক্ষোভের পর সংস্কৃতি মন্ত্রণালয়ের অধীনে স্ব-সংগঠিত সাংস্কৃতিক কর্মীদের সাধারণ পরিষদে ও সংস্কৃতি মন্ত্রীর পদের জন্য অস্ট্রোভস্কা-লিউটাকে প্রস্তাব দেওয়া হয়। যদিও ইয়েভেন নিশচুককে শেষ পর্যন্ত এই পদে নিযুক্ত করা হয়েছিল। তিনি অস্ট্রোভস্কা-লিউটাকে প্রথম উপমন্ত্রী হিসেবে দায়িত্ব পালনের জন্য আমন্ত্রণ জানান। অস্ট্রোভস্কা-লিউটা ২০১৪ সালের ফেব্রুয়ারি থেকে ডিসেম্বর পর্যন্ত এই পদে অধিষ্ঠিত ছিলেন। পরে সরকার পরিবর্তন হলে তিনি পদত্যাগ করেন। এই সময়ে তিনি কালচার২০২৫ প্রতিষ্ঠা করেন। এটি দীর্ঘমেয়াদী জাতীয় সাংস্কৃতিক কৌশল গঠনের জন্য নিবেদিত একটি স্বাধীন প্ল্যাটফর্ম।

২০১৬ সালে অস্ট্রোভস্কা-লিউটাকে বিশ্লেষণাত্মক কেন্দ্র প্রো-এর উপ-পরিচালক নিযুক্ত করা হয়। মোভা এবং একই বছরের জুলাই মাসে তিনি মিস্টেটস্কি আর্সেনাল জাতীয় শিল্প ও সংস্কৃতি জাদুঘর কমপ্লেক্সের সাধারণ পরিচালক হন। তার নেতৃত্বে এই প্রতিষ্ঠানটি ডিজিটাল রূপান্তর, জটিল পুনরুদ্ধার প্রকল্প, সাহিত্য ও নাট্যকর্মের সম্প্রসারণ, স্থায়ী প্রদর্শনী তৈরি এবং আধুনিক শিল্প জাদুঘর তৈরি প্রভৃতি বিষয়ের উপর মনোনিবেশ করেছে।  প্রশাসনিক ভূমিকার বাইরে সংস্কৃতি ও সাংস্কৃতিক নীতি সম্পর্কে তিনি ব্যাপকভাবে লেখালেখির কাজ চালিয়ে গিয়েছেন। এছাড়া সমসাময়িক শিল্পের একজন ফ্রিল্যান্স কিউরেটর হিসেবে কাজ করেছেন। ২০১৮ সালের জুন মাসে তিনি রাশিয়ায় কারাবন্দী ইউক্রেনীয় চলচ্চিত্র নির্মাতা ওলেহ সেন্টসভের সমর্থনে একটি ভিডিও বার্তা প্রকাশ করেন।

২০২২ সাল থেকে অস্ট্রোভস্কা-লিউটা ইভানো-ফ্রাঙ্কিভস্কে "ওয়ার্ম সিটি" উদ্যোগের প্ল্যাটফর্মের বোর্ডের সদস্য হন।

তথ্যসূত্র 

ইউক্রেনীয় নারী সক্রিয়কর্মী
জীবিত ব্যক্তি
১৯৭৮-এ জন্ম